Diari Oficial de la Generalitat Valenciana


Sumari del DOGV 7468, del 18-02-2015 (2015/1396)

ORDE 45/2014, de 30 desembre, de la Conselleria d'Economia, Indústria, Turisme i Ocupació, en què es regula i convoca la concessió de subvencions de foment de l'ocupació dirigit a emprenedors per a l'any 2015.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7468

Data del DOGV
:   18-02-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/1396


Data del document
:   30-12-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 45/2014, de 30 desembre, de la Conselleria d'Economia, Indústria, Turisme i Ocupació, en què es regula i convoca la concessió de subvencions de foment de l'ocupació dirigit a emprenedors per a l'any 2015. [2015/1396]  
La Llei 56/2003, de 16 de desembre, d'Ocupació, establix que un dels principis generals de les polítiques actives d'ocupació és el foment de l'autoocupació i de la iniciativa emprenedora, especialment en el marc de l'economia sostenible i dels nous sectors d'ocupació.  
  
L'Estratègia Espanyola d'Activació per a l'Ocupació 2014-2016, aprovada per mitjà de Reial Decret 751/2014, de 5 de setembre, és el marc en què es determinen els objectius comuns de tot el Sistema Nacional d'Ocupació i els principis que han d'informar totes les actuacions que es duguen a terme per a aconseguir-los. D'esta manera, l'Estratègia Espanyola d'Activació per a l'Ocupació complix la funció vertebradora del disseny i gestió de les polítiques actives per part de cada un dels servicis públics d'ocupació, dels quals forma part el Servici Valencià d'Ocupació i Formació. Entre els principis rectors de l'Estratègia Espanyola d'Activació per a l'Ocupació figura el de fomentar la cultura emprenedora i l'esperit empresarial.  
  
En este sentit, l'Estratègia Espanyola d'Activació per a l'Ocupació s'estructura en sis eixos, respecte dels quals este programa d'ajudes se situa en el d'Emprenedoria. Textualment, en este eix s'inclouen «les activitats per a fomentar la iniciativa empresarial, el treball autònom i l'economia social, i les encaminades a la generació d'ocupació, activitat empresarial i dinamització i impuls del desenrotllament econòmic local».  
Al seu torn, el Pla Estratègic del SERVEF per al període 2014-2020 establix diversos objectius específics que es vertebren en cinc eixos d'actuació. Entre els objectius específics de l'eix 2 (el SERVEF com a proveïdor de servicis) figura l'objectiu de «fomentar l'autoocupació i la creació d'empreses». Al respecte, el Pla Estratègic del SERVEF preveu que es mantinga el suport a l'establiment com a treballador autònom per mitjà de subvencions.  
Este programa d'ajudes pot ser cofinançat pel Fons Social Europeu a través del Programa Operatiu de la Comunitat Valenciana per al període 2014-2020 «l'FSE invertix en el teu futur».  
  
Pel fet que les circumstàncies actuals del mercat de treball i la naturalesa dels destinataris d'estes ajudes permeten apreciar la concurrència de les raons d'interés públic, econòmic i social a què fa referència l'article 22.2.c de la Llei 38/2003, de 17 de novembre, General de Subvencions, les ajudes es concediran en règim de concessió directa.  
  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 193/2013, de 20 de desembre, del Consell, en què s'aprova el Reglament orgànic i funcional de la Conselleria d'Economia, Indústria, Turisme i Ocupació  
  
  
ORDENE  
  
TÍTOL I  
Disposicions generals  
  
Article 1. Objecte i àmbit  
1. Esta orde té per objecte l'establiment d'ajudes destinades a afavorir la creació i consolidació de l'ocupació per compte propi en l'àmbit de la Comunitat Valenciana. Respecte d'això esta orde regula els programes d'ajudes següents:  
a) Programa d'ajudes per l'establiment com a treballador per compte propi: subvencions destinades a persones desempleades que accedisquen a la seua ocupació a través de la creació d'activitat empresarial independent, per mitjà de l'establiment com a treballador autònom o per compte propi.  
b) Programa d'ajudes per la primera contractació: subvencions destinades a treballadors autònoms o per compte propi per a la contractació indefinida o temporal del primer treballador.  
2. Estes ajudes només es concediran per a centres de treball radicats a la Comunitat Valenciana.  
  
Article 2. Beneficiaris  
1. Els beneficiaris d'estes ajudes són els treballadors autònoms o per compte propi, en els termes i amb les condicions establides en cada un dels títols d'esta orde.  
2. S'entén com a personal treballador autònom o per compte propi qui fa de forma habitual, personal i directa una activitat econòmica a títol lucratiu sense subjecció a un contracte de treball, encara que utilitze el servici remunerat d'altres persones.  
3. No podran obtindre la condició de beneficiaris les persones en què concórrega alguna de les prohibicions previstes en els apartats 2 i 3 de l'article 13 de la Llei 38/2003, de 17 de novembre, General de Subvencions, l'apreciació de les quals es farà en la forma prevista en l'article citat.  
4. Queden exclosos els socis de societats mercantils, cooperatives, societats civils i societats laborals, i també els membres de comunitats de béns i autònoms col·laboradors.  
5. Per tractar-se d'ajudes sotmeses al règim de minimis, establit en el Reglament (UE) 1407/2013, de 18 de desembre, de la Comissió, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L352 de 24.12.2013), no podran concedir-se a empreses dels sectors següents:  
  
a) Pesca i aqüicultura, d'acord amb el Reglament (CE) 104/2000 del Consell.  
b) Producció primària de productes agrícoles que figuren en la llista de l'annex I del Tractat.  
c) Les ajudes concedides a les empreses que operen en el sector de transformació i comercialització de productes agrícoles, en els casos següents:  
c.1) quan l'import de l'ajuda es determine en funció del preu o de la quantitat de productes d'este tipus adquirits a productors primaris o comercialitzats per les empreses interessades.  
c.2) quan l'ajuda estiga supeditada a què una part o tota es repercutisca als productors primaris.  
d) Activitats relacionades amb l'exportació a tercers països o estats membres quan l'ajuda estiga vinculada a l'establiment i a l'explotació d'una xarxa de distribució o a altres gastos corrents vinculats a l'activitat exportadora.  
e) Ajudes condicionades a la utilització de productes nacionals en compte d'importats.  
6. L'aplicació d'este règim suposa que l'import total de les ajudes de minimis concedides a una única empresa no excedirà de 200.000 euros durant qualsevol període de tres exercicis fiscals. Quan una única empresa realitze per compte d'altri operacions de transport de mercaderies per carretera, l'import total de les ajudes de minimis concedides no excedirà de 100.000 euros durant qualsevol període de tres exercicis fiscals.  
7. Les ajudes de minimis concedides d'acord amb el Reglament (UE) 1407/2013 poden acumular-se amb les ajudes de minimis concedides d'acord amb el Reglament (UE) 360/2012, de la Comissió, fins al límit màxim establit en este últim reglament. Poden acumular-se amb ajudes de minimis concedides d'acord amb altres reglaments de minimis fins al límit màxim pertinent que s'establix en l'article 3, apartat 2, del Reglament (UE) 1407/2013.  
Les ajudes de minimis no s'acumularan amb cap ajuda estatal en relació amb els mateixos gastos subvencionables o amb ajuda estatal per a la mateixa mesura de finançament de risc, si esta acumulació excedira de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics, podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
Article 3. Incompatibilitats  
Excepte amb la bonificació de quotes a la Seguretat Social, estes ajudes són incompatibles amb qualsevol altra per al mateix fet subvencionable; en especial amb les ajudes a l'autoocupació per constitució com a autònom que puguen establir-se per a les persones beneficiàries del Sistema Nacional de Garantia Juvenil.  
  
Article 4. Presentació de sol·licituds  
1. Les sol·licituds, que hauran de dirigir-se al Servici Valencià d'Ocupació i Formació, es formalitzaran en impresos normalitzats que es presentaran en les corresponents direccions territorials del SERVEF, sense perjuí que puguen presentar-se en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les sol·licituds també poden presentar-se telemàticament a través de la web del SERVEF (www.servef.es) en l'enllaç «Sol·licitud telemàtica» que hi ha associat a cada ajuda publicada; per a això, el sol·licitant ha de disposar de firma electrònica avançada amb un certificat reconegut per a ciutadans (persones físiques) admés per la seu electrònica de la Generalitat (https://sede.gva.es).  
2. La documentació que s'adjunte a la sol·licitud es presentarà en dos còpies i original, que serà tornat després de la compulsa. A més de la documentació addicional que per a cada una de les ajudes s'establix en els títols corresponents, les sol·licituds han d'acompanyar-se dels documents que s'indiquen a continuació:  
a) Documentació acreditativa i identificativa, si és el cas, del representant legal.  
b) Declaració responsable de no estar incurs en les prohibicions per a obtindre la condició de beneficiari i per a ser receptor del pagament a què fan referència els apartats 2 i 3 de l'article 13 i l'apartat 5 de l'article 34 de la Llei 38/2003, segons model normalitzat.  
c) Dos exemplars originals de les dades de domiciliació bancària, segons model normalitzat.  
d) Declaració responsable de les ajudes de minimis concedides al beneficiari durant els dos exercicis fiscals anteriors i durant l'exercici fiscal en curs, segons model normalitzat.  
e) Declaració responsable sobre altres ajudes rebudes per al mateix fet subvencionable o de no haver-ne obtingut cap.  
3. La presentació de la sol·licitud comporta l'autorització perquè el SERVEF obtinga directament l'acreditació de les dades d'identitat del sol·licitant i del compliment de les obligacions tributàries i amb la Seguretat Social No obstant això, el sol·licitant pot denegar o revocar este consentiment a través d'una comunicació escrita en este sentit al SERVEF. En este cas haurà de presentar la documentació que l'identifique i els certificats positius de l'Agència Estatal de l'Administració Tributària, de la Conselleria d'Hisenda i Administració Pública i de la Tresoreria General de la Seguretat Social, en què s'expresse que està al corrent en el compliment de les obligacions tributàries i amb la Seguretat Social.  
  
Article 5. Termini de presentació de les sol·licituds  
El termini de presentació de les sol·licituds començarà l'endemà de la publicació de la convocatòria i acabarà el 30 de maig de 2015.  
  
  
Article 6. Instrucció i procediment de concessió  
1. Estes ajudes s'atorguen per mitjà de concessió directa fins a esgotar el crèdit disponible. S'establix per a ordenar com a data de criteri aquella en què, amb independència de la data de la sol·licitud, s'haja presentat la totalitat de la documentació original exigible en qualsevol dels registres a què fa referència l'article 38.4 de la Llei 30/1992 i es complisquen els requisits per a ser beneficiari de l'ajuda.  
  
2. En el cas que distints expedients tinguen la mateixa data de criteri, se'ls prioritzarà en funció de la data de sol·licitud més antiga; si l'empat persistira, se'ls prioritzarà en funció del número d'expedient més baix.  
3. La instrucció del procediment correspon als Servicis Territorials d'Ocupació del SERVEF, que podran demanar l'aportació de documentació addicional necessària per a resoldre la sol·licitud.  
  
Article 7. Resolució i incidències  
1. La competència per a resoldre sobre les sol·licituds presentades correspon als directors territorials del SERVEF per delegació del director general del SERVEF.  
2. El termini per a resoldre i notificar la resolució de les sol·licituds presentades a l'empara del títol II és de sis mesos a comptar de l'endemà de l'entrada de la sol·licitud en qualsevol dels registres del SERVEF. El termini per a resoldre i notificar la resolució de les sol·licituds presentades a l'empara del títol III és de sis mesos a comptar de l'endemà de l'entrada de la sol·licitud en qualsevol dels registres del SERVEF, si s'hagueren realitzat les actuacions o dictat els actes administratius a què fa referència la disposició addicional quinta. En cas contrari, el termini es compta a partir de l'endemà que s'hagueren realitzat les actuacions o dictat els actes administratius a què fa referència la disposició addicional quinta. Si passa el termini de sis mesos sense que s'haja dictat i notificat una resolució expressa, la sol·licitud s'entendrà desestimada per silenci administratiu.  
  
3. La resolució contindrà informació de l'import previst de l'ajuda en equivalent de subvenció bruta, i del seu caràcter de minimis, fent referència expressa al títol i a la publicació del reglament en el DOUE.  
  
4. L'òrgan competent per a la concessió de les ajudes resoldrà les incidències que es produïsquen després de concedides, com ara les referides a la substitució dels treballadors la contractació dels quals va ser subvencionada inicialment.  
  
Article 8. Control de les ajudes  
1. Correspondrà a les direccions territorials del SERVEF el control de les subvencions concedides.  
2. El beneficiari està obligat a sotmetre's a les actuacions de control financer previstes en els articles 44 i següents de la Llei 38/2003, de 17 de novembre, General de Subvencions, que puguen realitzar la Intervenció General i les institucions comunitàries. A estos efectes ha de disposar dels llibres comptables, dels registres diligenciats i de la resta de documents degudament auditats en els termes exigits per la legislació mercantil i sectorial aplicable en cada cas. També està obligat a conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de comprovació i control.  
  
Article 9. Obligacions del beneficiari  
A més del que disposa l'article 14 de la Llei 38/2003, de 17 de novembre, General de Subvencions, són obligacions del beneficiari:  
  
a) Acreditar la realització de l'activitat que fonamenta la concessió de l'ajuda i el compliment dels requisits i de les condicions que determinen la concessió.  
b) Facilitar les dades i la informació, en qüestions relacionades amb les subvencions concedides, que li demane el SERVEF, i comunicar a este òrgan les incidències i les variacions que hi haja al respecte.  
  
c) Comunicar a l'òrgan que dóna l'ajuda l'obtenció d'altres subvencions, ajudes, ingressos o recursos que financen les activitats subvencionades.  
d) Als efectes de difusió pública, en el cas de les ajudes cofinançades pel Fons Social Europeu el beneficiari està subjecte a les normes d'informació i publicitat que establix el Reglament (UE) núm. 1303/2013 del Parlament Europeu i del Consell, de 17 de desembre de 2013. Entre estes normes cal destacar que la concessió de la subvenció implica l'acceptació de ser inclòs en una llista d'operacions que es publicarà de forma electrònica o per qualsevol altre mitjà, en què figuraran els beneficiaris, l'operació finançada i l'import de l'ajuda. També ha de comunicar al treballador contractat que estes ajudes poden ser cofinançades pel Fons Social Europeu.  
  
e) Pel fet que estes ajudes són susceptibles de ser cofinançades pel Fons Social Europeu, la documentació justificativa (inclosos els documents electrònics) ha de conservar-se durant un termini de tres anys a partir del 31 de desembre següent a la presentació dels comptes en què estiguen inclosos els gastos definitius de l'operació, tal com es definix en l'article 140.1 del Reglament (UE) 1303/2013 del Parlament Europeu i del Consell, de 17 de desembre (que es considera que podrà tindre lloc al voltant de l'any 2025).  
  
Article 10. Modificació i reintegrament de les ajudes concedides  
1. Qualsevol alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, pot donar lloc a la modificació de la resolució de concessió.  
  
2. Donaran lloc a l'obligació de reintegrar, totalment o parcialment, les quantitats percebudes, i a l'exigència de l'interés de demora des de la data del pagament de la subvenció fins que s'acorde la procedència del seu reintegrament, els casos previstos en l'article 37 de la Llei 38/2003.  
  
3. En les ajudes del títol II (establiment per compte propi), l'incompliment de l'obligació de manteniment de l'activitat per compte propi i l'alta en el Règim Especial de Treballadors Autònoms o equivalent durant almenys 12 mesos determinarà el reintegrament de la subvenció concedida de forma proporcional al temps que restara per a completar el període citat, sempre que l'activitat s'haja mantingut durant almenys nou mesos (este període mínim no serà aplicable als casos de força major) i el beneficiari acredite una actuació inequívocament clara de complir els seus compromisos.  
  
4. En les ajudes del títol III (primera contractació), s'aplicarà el criteri de proporcionalitat amb reintegrament parcial de l'ajuda concedida si l'extinció de la relació s'haguera produït per causes objectives o per acomiadament disciplinari declarats o reconeguts procedents, per la dimissió, mort o incapacitat permanent total, absoluta o gran invalidesa del treballador.  
  
  
TÍTOL II  
Programa d'ajudes per l'establiment  
com a treballador per compte propi  
  
Article 11. Condicions  
Els sol·licitants han d'acreditar el compliment de les condicions següents:  
a) Iniciar l'activitat autònoma a partir de l'endemà de la data de publicació d'esta orde. A estos efectes es considerarà com a data d'inici la que conste en el document de Declaració d'Alta en el Cens d'Obligats Tributaris (models 036 o 037).  
b) Estar desempleat i inscrit com a demandant d'ocupació en el SERVEF fins a l'inici de l'activitat.  
c) L'alta en el Cens d'Obligats Tributaris i en el Règim Especial de Treballadors Autònoms o equivalent han de ser anteriors a la presentació de la sol·licitud.  
d) No haver figurat d'alta en el Règim Especial de Treballadors Autònoms en els sis mesos anteriors a l'inici de l'activitat.  
e) Desenrotllar l'activitat de forma independent.  
f) No haver sigut beneficiari en algun dels tres exercicis anteriors d'altres subvencions pel mateix concepte.  
  
Article 12. Quantia de les ajudes  
1. L'import de l'ajuda per constitució com a autònom es determinarà en funció de la pertinença del sol·licitant a algun dels col·lectius següents:  
a) Desempleats en general: 2.500 euros.  
b) Desempleats menors de 30 anys o majors de 45 anys: 3.000 euros.  
c) Desempleats amb una discapacitat de com a mínim el 33 %: 4.000 euros.  
d) Dones desempleades víctimes de la violència de gènere: 4.500 euros.  
2. L'import establit en les lletres a, b i c de l'apartat 1 s'incrementarà en 500 euros si el beneficiari és una dona.  
3. Activitats emergents: en el cas que l'activitat autònoma desenrotllada s'enquadre en alguna de les divisions, grups o classes de la Classificació Nacional d'Activitats Econòmiques 2009 (CNAE-2009) que especifica l'annex I, les quanties de l'apartat 1 s'incrementaran en 500 euros.  
  
Article 13. Documentació específica  
A més d'adjuntar la documentació requerida en l'article 4, ha d'aportar-se específicament:  
a) Certificació de Vida Laboral expedida per la Tresoreria de la Seguretat Social.  
b) Declaració d'Alta en el Cens d'Obligats Tributaris (models 036 o 037) o Document Únic Electrònic CIRCE amb Codi Segur de Verificació.  
c) Resolució o certificació de la Tresoreria General de la Seguretat Social relativa a la inclusió en el Règim Especial de Treballadors Autònoms. En el cas de professionals col·legiats, alta en la mutualitat del col·legi professional corresponent. La condició d'exercents s'acreditarà per mitjà de certificat de l'AEAT en què consten les altes i baixes en el Cens d'Obligats Tributaris.  
d) Declaració responsable de no haver tingut en els tres exercicis anteriors estes ajudes ni d'haver obtingut altres subvencions, ajudes o ingressos per a la mateixa finalitat.  
e) Si és el cas, certificat de grau de discapacitat igual o superior al 33 %, d'acord amb l'article 4.2 del text refós de la Llei General de Drets de les Persones amb Discapacitat i de la seua Inclusió Social, aprovat pel Reial Decret Legislatiu 1/2013, de 29 de novembre. L'acreditació del grau de discapacitat es farà d'acord amb el Reial Decret 1414/2006, d'1 de desembre, i l'Orde 3/2010, de 26 de març, de la Conselleria de Benestar Social, per la qual es crea la targeta acreditativa de la condició de persona amb discapacitat.  
  
f) Si és el cas, acreditació de la condició de víctima de violència de gènere, per mitjà de sentència judicial o informe dels servicis socials públics o de la direcció general de la Generalitat competent en la matèria.  
  
Article 14. Obligacions específiques  
A més del compliment de les establides amb caràcter general en l'article 9, els beneficiaris d'este programa tenen l'obligació de mantindre l'activitat per compte propi i l'alta en el Règim Especial de Treballadors Autònoms o equivalent fins a 12 mesos després de la data d'efectes de l'alta en este règim.  
  
  
TÍTOL III  
Programa d'ajudes per la primera contractació  
  
Article 15. Condicions  
Perquè resulten subvencionables, la contractacions hauran de complir les condicions següents:  
a) Les contractacions han de subscriure's des de l'endemà de la publicació d'esta orde.  
b) La persona contractada ha de pertànyer a algun dels col·lectius següents: persones majors de 45 anys, jóvens menors de 30 anys o persones que han estat inscrites com a desempleades en els centres SERVEF d'Ocupació per un període ininterromput de més de 365 dies previs a la data de la contractació.  
c) La persona contractada ha d'haver figurat inscrita com a desempleada demandant d'ocupació en el SERVEF fins a la seua contractació.  
d) El treballador contractat no ha de mantindre una relació de parentiu per consanguinitat o afinitat, fins al segon grau inclusivament, amb el beneficiari.  
e) Ha de tractar-se del primer contracte de treball que subscriga el beneficiari des que és treballador autònom.  
  
Article 16. Quanties  
1. L'import de les ajudes per contractació puja a:  
a) Contracte indefinit a jornada completa: 5.400 euros (6.000 euros si la persona contractada és una dona).  
b) Contracte temporal a jornada completa de com a mínim 6 mesos de duració: 3.100 euros (3.600 euros si la persona contractada és una dona).  
c) Contracte temporal a jornada completa de com a mínim 3 mesos de duració: 1.500 euros (2.000 euros si la persona contractada és una dona).  
2. Els contractes a temps parcial de com a mínim 20 hores setmanals resultaran subvencionables, amb reducció proporcional de la quantia de l'ajuda.  
3. Estes ajudes són incompatibles entre si.  
  
Article 17. Documentació específica  
A més de la documentació general requerida en l'article 4, ha d'aportar-se específicament:  
a) Declaració responsable que la contractació realitzada no incorre en causa d'exclusió.  
b) Certificació de vida laboral de l'empresa expedida per la Tresoreria de la Seguretat Social.  
c) Contracte de treball que dóna lloc a l'ajuda, degudament registrat pel Centre SERVEF d'Ocupació o comunicat telemàticament al SERVEF. En les clàusules dels contractes ha de constar expressament, en el cas dels contractes temporals, la duració de la relació laboral.  
  
d) Alta del treballador en la Seguretat Social.  
  
Article 18. Obligacions específiques  
A més del compliment de les establides amb caràcter general en l'article 9, les persones beneficiàries de les ajudes tenen les obligacions següents:  
a) En el cas de les ajudes per contractació indefinida, s'ha de mantindre la relació laboral amb el treballador la contractació del qual va motivar l'ajuda almenys durant 12 mesos.  
b) En el cas de les ajudes per contractació temporal, s'ha de mantindre la relació laboral amb el treballador la contractació del qual va motivar l'ajuda almenys durant el període de tres o sis mesos que s'haguera subvencionat.  
  
Article 19. Règim de substitucions en les ajudes per contractació  
1. Si durant el període de manteniment el treballador causa baixa pels motius relacionats en l'article 10.4, pot ser substituït en el termini d'un mes per un altre treballador que reunisca els requisits establits en l'article 15, a fi de completar, amb les mateixes condicions contractuals que tenia el treballador substituït, el període de manteniment que quede pendent de complir.  
2. En el cas que la jornada o qualsevol altra circumstància del treballador substitut hagueren determinat una subvenció inferior a la concedida, es reintegrarà la diferència entre l'import de la subvenció concedida i la que hauria correspost si el treballador substitut haguera sigut subvencionat inicialment, juntament amb els interessos de demora.  
  
3. El termini establit per a la substitució no computa als efectes de l'obligació de manteniment.  
4. Si la baixa del treballador es produïx abans de la resolució de concessió decaurà el dret a la sol·licitud presentada. Però esta previsió no s'aplicarà quan la baixa del treballador haja tingut lloc una vegada transcorregut el termini establit en l'article 7.2.  
  
  
DISPOSICIONS ADDICIONALS  
  
Primera. Finançament  
1. Estes ajudes es financen amb càrrec al capítol 4, subprograma 322.51, Foment d'Ocupació, per un import global màxim de 5.000.000 euros, segons el detall de línies i imports que s'especifiquen a continuació:  
A) Les ajudes per l'establiment com a treballador per compte propi, establides en el títol II de l'orde, es financen amb càrrec al codi línia T0212000, per un import global màxim de 4.000.000 euros, fons propis de la Generalitat. Estos fons es distribuïxen territorialment de la manera següent:  
- Per a la Direcció Territorial d'Alacant: 1.560.000 euros.  
- Per a la Direcció Territorial de Castelló: 440.000 euros.  
- Per a la Direcció Territorial de València: 2.000.000 euros.  
B) Les ajudes destinades a la primera contractació per un treballador autònom o per compte propi, establides en el títol III de l'orde, es financen amb càrrec al codi línia T0212000, per un import global màxim d'1.000.000 euros, fons procedents del Servici Públic d'Ocupació Estatal (SEPE). Estos fons es distribuïxen territorialment de la manera següent:  
- Per a la Direcció Territorial d'Alacant: 390.000 euros.  
- Per a la Direcció Territorial de Castelló: 110.000 euros.  
- Per a la Direcció Territorial de València: 500.000 euros.  
No obstant això, la convocatòria queda condicionada a què hi haja en el pressupost de l'any 2015 de crèdit adequat i suficient per a això.  
2. Si en l'exercici 2015 hi haguera crèdit disponible que permetera incrementar el finançament de l'orde, el secretari autonòmic d'Economia i Ocupació, director general del SERVEF, podrà ampliar la dotació inicial mitjançant una resolució que es publicarà en el Diari Oficial de la Comunitat Valenciana sense que calga obrir un nou termini de presentació de sol·licituds, llevat que això servisca per a gestió adequada de cada programa i per a donar més efectivitat a les polítiques actives d'ocupació a la Comunitat Valenciana.  
  
Segona. Compatibilitat amb el mercat comú  
Estes ajudes són compatibles amb el mercat comú perquè no els resulta d'aplicació l'article 107.1 del Tractat de Funcionament de la Unió Europea, pel fet d'acollir-se al règim de minimis establit en el Reglament (UE) 1407/2013, de 18 de desembre, de la Comissió, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L352 de 24.12.2013).  
  
  
Tercera. Models normalitzats  
Els models normalitzats a què al·ludix l'orde estan disponibles en www.servef.es.  
  
Quarta. Normativa aplicable  
1. Estes ajudes tenen la consideració de subvencions públiques i es regiran per la Llei 38/2003, de 17 de novembre, General de Subvencions, pel seu reglament, aprovat pel Reial Decret 887/2006, de 21 de juliol, i pels preceptes en vigor del text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991.  
  
2. Les ajudes finançades pel Fons Social Europeu se subjectaran igualment al Reglament (UE) 1303/2013, del Parlament Europeu i del Consell, de 17 de desembre, en què s'establixen disposicions comunes relatives al Fons Europeu de Desenrotllament Regional, al Fons Social Europeu, al Fons de Cohesió, al Fons Europeu Agrícola de Desenrotllament Rural i al Fons Europeu Marítim i de la Pesca, i en què s'establixen disposicions generals relatives al Fons Europeu de Desenrotllament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) 1083/2006 del Consell. També se subjecten al Reglament (UE) 1304/2013, del Parlament Europeu i del Consell, de 17 de desembre de 2013, relatiu al Fons Social Europeu i pel qual es deroga el Reglament (CE) 1081/2006 del Consell.  
  
Quinta. Concessió de subvencions  
Com que es preveu que les ajudes del títol III estiguen finançades amb fons distribuïts a través d'una conferència sectorial, la concessió està condicionada a què l'òrgan competent de l'Administració de l'Estat haja dut a terme les actuacions o dictat els actes administratius que permeten assegurar l'efectivitat de la transferència dels fons afectats.  
  
  
DISPOSICIONS FINALS  
  
Primera. Facultats d'execució  
Es faculta el director general del SERVEF per a dictar les instruccions i adoptar les mesures que requerisca l'aplicació i execució d'esta orde. També se li delega la facultat per a ampliar els terminis i termes previstos (a què fa referència l'article 47 de la Llei 30/1992) quan hi haja circumstàncies que ho aconsellen.  
  
Segona. Entrada en vigor  
Esta orde entrarà en vigor l'endemà que es publique en el Diari Oficial de la Comunitat Valenciana.  
  
Contra este acte, que esgota la via administrativa, es podrà interposar un recurs contenciós administratiu en el termini de dos mesos a comptar des de l'endemà que es publique davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa. O, potestativament, un recurs de reposició davant d'este mateix òrgan en el termini d'un mes, computat en els mateixos termes, d'acord amb els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. Tot sense perjuí que els interessats exerciten, si és el cas, qualsevol altre que consideren oportú.  
  
València, 30 de desembre de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA